钦定古今图书集成/明伦汇编/氏族典/第211卷 > 《廖用贤尚友录》 > 毛宝
## 钦定古今图书集成/明伦汇编/氏族典/第211卷 > 《廖用贤尚友录》 > 毛宝

按《晋书毛宝传》，“宝字硕真，荥阳阳武人也。王敦以为
临湘令。敦卒，为温峤平南参军。苏峻作逆，宝领千人
为峤前锋，次茄子浦。苏峻送米万斛馈祖约，宝设变
力战，悉获其人，约用大饥。峤嘉其勋，上为庐江太守。
贼平，封州陵县开国侯。庾亮西镇，请为辅国将军、江
夏相，又进南中郎，随亮讨郭默。默平，与亮司马王愆”
期等救桓宣于章山，击贼将石遇，破之，进征卤将军。
亮谋北伐，上疏解豫州，请以授宝。于是诏以宝监扬
州之江西诸军事、豫州刺史，与西阳太守樊峻守邾
城。石季龙恶之，乃遣其子鉴与其将夔安、李菟等来
寇，攻邾城。宝求救于亮，亮以城固，不时遣军，城遂陷。
宝、峻等率左右突围出，赴江溺死。亮哭之恸，因发疾，
遂薨。宝二子：穆之、安之。